**

*THEOT Song of Songs in IES77*

Text taken from Accordance Module=Mahibere Hawariyat
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Song 1:1** ይስዕመኒ በስዕመተ አፉሁ። አዳም አጥባትኪ እምወይን። ወመዐዛ ዕፍረትኪ እምኵሉ አፈው።

**Song 1:2** ዕፍረት ዘተሰውጠ ስምከ። ወበእንተ ዝ ደናግል አፍቀራከ። ወሰሐባከ ድኅሬከ።

**Song 1:3** በመዐዛ ዕፍረትከ ንረውጽ። አብአኒ ንጉሥ ውስተ ጽርሑ። ንትፈሣሕ ወንትሐሠይ ብኪ። ናፍቅር አጥባተኪ እምወይን። ወርቱዕ አፍቅሮትኪ።

**Song 1:4** ጸላም አነ ወሠናይት እምአዋልደ ኢየሩሳሌም። ከመ ምጽላላተ ቄዳር ወኀይመታተ ሰሎሞን።

**Song 1:5** ኢትርአያኒ እስመ አነ ጸላም። እስመ ኢርእየኒ ፀሓይ።

**Song 1:6** ደቂቀ እምየ ተባአሱ በእንቲኣየ። አንበሩኒ ዐቃቢተ ዐጸደ ወይን። ዐጸደ ወይን ዘዚኣየ ኢዐቀብኩ።

**Song 1:7** ንግረኒ ዘአፍቀረት ነፍስየ። አይቴ ትሬዒ ወአይቴ ትሰክብ ጊዜ ቀትር። ከመ ኢይኩን እንዘ ኣንጌጊ ውስተ መራዕየ ካልኣኒከ።

**Song 1:8** እመ ኢያእመርኪ ርእሰኪ ሠናይት እምአንስት። ፃኢ አንቲ ውስተ ሰኰናሆሙ ለመርዔት። ወረዐዪ መሓስዐ አጣሊኪ። ውስተ አዕጻዳቲሆሙ ለኖሎት።

**Song 1:9** ለፈረስየ ወለሠረገላተ ፈርዖን። አስተማሰልኩኪ እንተ ኀቤየ።

**Song 1:10** ጥቀ አዳም መላትሕኪ ከመ ማዕነቅ። ወክሣድኪ ከመ አርማስቆስ።

**Song 1:11** አምሳለ ወርቅ ይግበሩ ለኪ ኰሰኰሰ ዘብሩር። እስከ ሶበ ንጉሥ ያሰምክ ቦቱ።

**Song 1:12** ናርዶስ ወሀበ መዐዛሁ።

**Song 1:13** ዕቊረ ማየ ልብን ዘወልድ እኁየ ሊተ። ማእከለ አጥባትየ የዐርፍ።

**Song 1:14** አስካል ዘጸገየ ዘወልድ እኁየ ሊተ። ውስተ ዐጸደ ወይን ዘበጋዲ።

**Song 1:15** ነያ ሠናይት እንተ ኀቤየ ነያ ሠናይት። አዕይንትኪ ዘርግብ።

**Song 1:16** ናሁ ሠናይ አንተ ወልድ እኁየ። አዳም በውስተ ምስካቢነ ዘበሕቊ።

**Song 1:17** ወመዋጽሕት ቤትነ ዘአርዝ። ወመሥዕርቲነ ዘሕቊ።

**Song 1:18** አነ ጽጌ ገዳም። ጽጌ ደንጐላት ዘውስተ ቈላት።

**Song 1:19** ወከመ ጽጌ ደንጐላት በማእከለ አሥዋክ። ከማሁ አንቲኒ እንተ ኀቤየ በማእከለ አዋልድ።

**Song 1:20** ወከመ ኮል ዘውስተ ዕፀወ ገዳም። ከማሁ ዘኣፈቅር በማእከለ አኀው። ታሕተ ጽላሎቱ ፈተውኩ ወነበርኩ። ወፍሬሁኒ ጥዑም ለጕርዔየ።

**Song 1:21** አብኡኒ ቤተ ወይን። ገብሩ ላዕሌየ ፍቅረ።

**Song 1:22** አጽንዑኒ በዕፍረት። ሰደቁኒ በአክዋል። እስመ ተነደፍኩ በፍቅሩ።

**Song 1:23** የማኑ ተሐቅፈኒ ወፀጋሙ ታሕተ ርእስየ።

**Song 1:24** አምሐልኩክን አዋልደ ኢየሩሳሌም። በኀይሉ ወበጽንዑ ለገዳም። አመ ተንሥአ ወአንሥአ ኵሎ ምዉታነ። አፈቅሮ እስከ አመ ፈቀደ።

**Song 2:1** ቃል ወልድ እኁየ ናሁ ውእቱ መጽአ። እንዘ ይቀንጽ ማእከለ አድባር። ወያንበሰብስ ዲበ አውግር።

**Song 2:2** ይመስል ወልድ እኁየ ከመ ወይጠል። ወከመ ወሬዛ ሀየል ውስተ አድባረ ቤቴል። ናሁ ውእቱ ይቀውም ድኅረ አረፍት። ወይሔውጽ እንተ መሳክው። ወይደንን እንተ ተድባብ።

**Song 2:3** ያወሥእ ወልድ እኁየ ወይብለኒ። ተንሥኢ ወንዒ ቅርብትየ እንቲኣየ ሠናይት ርግብየ።

**Song 2:4** እስመ ናሁ ክረምት ኀለፈ። ወዝናም ገብአ ለሊሁ። ጽጌ አስተርአየ በውስተ ምድርነ።

**Song 2:5** ጊዜ ገሚድ በጽሐ። ቃለ ማዕነቅ ተሰምዐ በምድርነ። በለስ አውፅአ ሠርጸ። አውያን ጸገዩ ወወሀቡ መዐዛ።

**Song 2:6** ተንሥኢ ወንዒ ቅርብትየ። እንቲኣየ ሠናይት ርግብየ። ውስተ ጽላሎተ ኰኵሕ ቅሩበ ጥቅም።

**Song 2:7** አርእየኒ ገጸከ ወአስምዐኒ ቃለከ። እስመ ቃልከ አዳም ወገጽከ ላሕይ።

**Song 2:8** አሥግሩ ለነ ቈናጽለ ንኡሳነ እለ ያማስኑ ዐጸደ ወይንነ። ዐጸደ ወይንነ ይጽጊ።

**Song 2:9** ወልድ እኁየ ሊተ ወአነ ሎቱ።

**Song 2:10** ዘይትረዐይ ውስተ ጽጌያት። እስከ ሶበ ያስተነፍስ ዕለት ወያንቀለቅል ጽላሎት።

**Song 2:11** ተመየጥ አንተ ወልድ እኁየ ወተመሰላ ለወይጠል።

**Song 2:12** ወከመ ወሬዛ ሀየል ውስተ አድባር ድኁኃን። በዐራትየ ወበለያልይየ። አኀሥሥ ዘአፍቀረት ነፍስየ። ኀሠሥክዎ ወኢረከብክዎ። ጸዋዕክዎ ወኢተሰጥወኒ።

**Song 2:13** እትነሣእ ወአዐውድ ሀገረ። ውስተ ምሥያጣት ወውስተ መራሕብት። እኅሥሥ ዘአፍቀረት ነፍስየ። ኀሠሥክዎ ወኢረከብክዎ። ጸዋዕክዎ ወኢተሰጥወኒ።

**Song 2:14** ረከቡኒ መዓቅብት እለ የዐቅቡ ሀገረ። ርኢክሙኑ ዘአፍቀረት ነፍስየ።

**Song 2:15** ንስቲተ ኀሊፍየ እምኔሆሙ። ይእተ ጊዜ ረከብኩ ዘአፍቀረት ነፍስየ። አኀዝክዎ ወኢየኀድጎ። እስከ ሶበ አባእክዎ ውስተ ቤተ እምየ። ወውስተ ውሳጥያቲሃ ለእንተ ሐፀነተኒ።

**Song 2:16** አምሐልኩክን አዋልደ ኢየሩሳሌም። በኀይሉ ወበጽንዑ ለገዳም። አመ ተንሥአ ወአንሥአ ኵሎ ምዉታነ። ኣፈቅሮ እስከ አመ ፈቀደ።

**Song 3:1** መኑ ይእቲ ዛቲ እንተ ተዐርግ እምገዳም። ከመ ሠርጸ ጢስ ዕጥነታ።

**Song 3:2** ከርቤ ወስኂን እምኵሉ ጸበለ አፌኔዎስ።

**Song 3:3** ናሁ ዐራቱ ለሰሎሞን። ስሳ ኀያላን ዐውዳ እምኀያላነ እስራኤል።

**Song 3:4** ኵሎሙ እኁዛነ አስይፍት ወምሁራነ ቀትል። ብእሲ ብእሲ ሰይፉ ዲበ መንቅዕቱ። በድንጋፄ ሌሊት።

**Song 3:5** መጾረ ገብረ ለርእሱ ንጉሥ ሰሎሞን እምዕፀወ ሊባኖስ።

**Song 3:6** አዕማዲሁ ገብረ ዘብሩር።

**Song 3:7** ምስማኩ ዘወርቅ። መንበሩ ዘሜላት። ውስጡ ንጡፍ በእብነ ሰንፔር። ኣፈቅሮ ፈድፋደ እምአዋልደ ኢየሩሳሌም።

**Song 3:8** ፃኣ ትርአያ አዋልደ ጽዮን ለንጉሥ ሰሎሞን። በአክሊል ዘአስተቀጸለቶ እሙ። አመ ዕለተ መርዓሁ ወአመ ዕለተ ፍሥሓ ልቡ።

**Song 3:9** ነያ ሠናይት እንተ ኀቤየ ነያ ሠናይት። አዕይንትኪ ዘርግብ። ሥዕርትኪ ከመ መርዔተ አጣሊ። እለ ተከሥታ እምአድባረ ገለዓድ።

**Song 3:10** ስነንኪ ከመ መራዕይ እለ ተቀርፃ። ወእለ ወፅኣ እምኅፃብ። ኵሎን እለ ይመነትዋ። ወአልቦ እምኔሆን መካን።

**Song 3:11** ከመ ፍሕሶ ቀይሕ ከናፍርኪ። ንባብኪ አዳም። ከመ ቅርፍተ ሮማን መላትሕኪ እንበለ አርምሞትኪ።

**Song 3:12** ወከመ ማኅፈደ ዳዊት ክሣድኪ። እለ ተሐንጻ ዲበ ተልፍዮስ። ዐሠርቱ ምእት ንዋየ ሐቅል ስቁል ውስቴቱ። ወኵሉ መዋፅፍተ ቤቱ ኀያላን።

**Song 3:13** ክልኤ አጥባትኪ ከመ ክልኤ ዕጕለ መንታ ዘወይጠል። ዘይትረዐይ ውስተ ጽጌያት። እስከ ሶበ ያስተነፍስ ዕለት ወይትሐወስ ጽላሎት።

**Song 3:14** አሐውር ለልየ ኀበ ደብረ ከርቤ ወውስተ አውግረ ስኂን።

**Song 3:15** ኵለንታኪ ሠናይት እንተ ኀቤየ። አልብኪ ነውር ወኢ ምንትኒ ላዕሌኪ።

**Song 3:16** ንዒ እምሊባኖስ መርዓት ንዒ እምሊባኖስ። ንዒ ወትወፅኢ እምቅድመ ሃይማኖት።

**Song 3:17** እምርእሰ ሳኔር ወኤርሞን። እምግበበ አናብስት ወእምአድባረ አናምርት።

**Song 3:18** አራኅራኅክኒ እኅትየ መርዓት። አራኅራኅክኒ ምዕረ በአዕይንትኪ። በአሐቲ ንብረተ ክሣድኪ።

**Song 3:19** ሚ አዳም አጥባትኪ እኅትየ መርዓት። ሚ አዳም አጥባትኪ እምወይን። ወመዐዛ ዕፍረትኪ እምኵሉ አፈው።

**Song 3:20** ጸቃውዕ ይውሕዝ እምከናፍርኪ። ሐሊብ ወመዓር እምታሕተ ልሳንኪ። ወጼና አልባስኪ ከመ ጼና ስኂን።

**Song 3:21** ገነት ዕጹት እኅትየ መርዓት። ገነት ዕጹት ዐዘቅት ኅትምት ፍናወ ዚኣኪ።

**Song 3:22** ገነት ምስለ ፍሬ አቅማሕ። ቆዕ ምስለ ናርዶስ።

**Song 3:23** ናርዶስ ዘምስለ መጽርይ። ቀጺመታት ወቀናንሞስ ምስለ ኵሉ ዕፀወ ሊባኖስ። ከርቤ ወዐልው ምስለ ኵሉ መቅድመ ዕፍረታት።

**Song 3:24** ነቅዐ ገነት ዐዘቅተ ማይ ሕይወት ዘይውሕዝ እምሊባኖስ።

**Song 3:25** ተንሥእ ሰሜን ወነዐ ደቡብ። ንፋኅ ገነትየ። ለየሐዝ አፈዋተ ዚኣየ። ለይረድ ወልድ እኁየ ውስተ ገነቱ። ወይብላዕ እምፍሬ አቅማሒሁ።

**Song 3:26** ቦእኩ ውስተ ገነትየ እኅትየ መርዓት። አረርኩ ከርቤ ምስለ አፈዋትየ። በላዕኩ ኅብስትየ ምስለ መዓርየ። ሰተይኩ ወይንየ ምስለ ሐሊብየ። በልዑ ካልኣንየ ወጸግቡ። ሰትዩ ውሉደ አኀውየ ወሰክሩ።

**Song 3:28** አነ ንዉም ወልብየ ንቅህት። ቃል ወልድ እኁየ ይጐደጕድ ኆኅተ።

**Song 3:29** አርኅውኒ እኅትየ ካልእትየ ርግብየ ፍጽምት። እስመ ርእስየኒ ምሉእ ጠለ። ወድምድማየኒ ነፍኒፈ ሌሊት።

**Song 3:30** አውፃእኩ ልብስየ እፎኑ እለብሶ። ኀፀብኩ እገርየ እፎኑ እጌምኖን።

**Song 3:31** ወልድ እኁየ ፈነወ እዴሁ እንተ ስቊረት። ከርሥየ ደንገፀት ቦቱ።

**Song 3:32** ተንሣእኩ አነ አርኅዎ ለወልድ እኁየ። እደውየ ያውሕዛ ከርቤ ወአጻብዕየ ከርቤ ምሉኣት።

**Song 3:33** ውስተ እደ መንሠግ ተንሣእኩ አነ ኣርኀዎ ለወልድ እኁየ። ወልድ እኁየ ኀለፈ። ነፍስየ ደንገፀት እምቃሉ። ኀሠሥክዎ ወኢረከብክዎ። ጸዋዕክዎ ወኢተሰጥወኒ።

**Song 3:34** ረከቡኒ መዓቅብት እለ የዐቅቡ ሀገረ። ዘበጡኒ ወፈቅዑኒ። ነሥኡ ግልባቤየ እምላዕለ ርእስየ እለ የዐቅቡ ቅጽረ።

**Song 3:35** አምሐልኩክን አዋልደ ኢየሩሳሌም። በኀይሉ ወበጽንዑ ለገዳም። እመ ረከብካሁ ለወልድ እኁየ ከመ ታይድዓሁ። እስመ ንድፍት አነ በፍቅሩ።

**Song 4:1** ምንት ውእቱ ወልድ እኁኪ እምውሉደ አኀው ሠናይት እምአንስት። ወምንት ውእቱ ወልድ እኁኪ እምውሉደ አኀው። ዘከመ ዝ መሐላ አምሐልክነ።

**Song 4:2** እኁየ ጸዐዳ ወቀይሕ። ውሉድ እምአእላፍ።

**Song 4:3** ርእሱ ወርቀ ቄፋዝ። ድምድማሁ ድሉል ወጸሊም ከመ ቋዕ።

**Song 4:4** አዕይንቲሁ ከመ ርግብ ውስተ ምሉእ ምዕቃለ ማያት። ስነኒሁ ኅፁባት በሐሊብ እለ ይነብራ ውስተ ምዕቃለ ማያት ምሉእ።

**Song 4:5** መላትሒሁ ከመ ርሔ አፈወ እለ ይፈርያ አፈዋተ። ከናፍሪሁ ጽጌ እለ ያውሕዛ ከርቤ ፍጹመ።

**Song 4:6** እደዊሁ ፍሑቃት እለ ወርቅ ስርግዋተ ተርሴስ። ከርሡ ሰሌዳ ከመ ቀርነ ነጌ ዲበ እብነ ሰንፔር።

**Song 4:7** ቊየጺሁ አዕማደ ባላቅ ሥሩራት ዲበ መንበረ ወርቅ። ርእሱ ከመ ስኂን ወኅሩይ ከመ ቄድሮስ።

**Song 4:8** ጕርዔሁ መዐርዒር ወኵሉ ፍትው። ወልድ እኁየ ውእቱ ፍቁርየ።

**Song 4:9** አይቴ ኀለፈ ወልድ እኁኪ ወንኅሥሦ ምስሌኪ።

**Song 4:10** ወልድ እኁየ ወረደ ውስተ ገነቱ። ውስተ አብያተ አፈው። ይርአይ ገነተ ወያስተጋብእ ጽጌያት።

**Song 4:11** ናሁ አንቲኒ እንተ ኀቤየ ከመ ሥምረት።

**Song 4:12** አዳም ከመ ኢየሩሳሌም። መደንግፅት ከመ ሥርዐት።

**Song 4:13** ሚጢ አዕይንተኪ እምአንጻርየ። እስመ እማንቱ አስረራኒ ውስተ አየር።

**Song 4:14** ሥዕርትኪ ከመ መርዔተ አጣሊ። እለ አስተርአያ እምአድባረ ገለዓድ። ስነንኪ ከመ መራዕይ እለ ተቀርፃ። እለ ዐርጋ እምኅፃብ። ኵሎን እለ ይመነትዋ። ወአልቦ እምኔሆን መካን።

**Song 4:15** ከመ ፍሕሶ ቀይሕ ከናፍርኪ። ንባብኪ አዳም። ከመ ቅርፍተ ሮማን መላትሕኪ እንበለ አርምሞትኪ።

**Song 4:16** ስሳ እማንቱ ንግሥታት ወሰማንያ ዕቁባት። አዋልድ እለ አልቦን ኍልቊ።

**Song 4:17** አሐቲ ይእቲ ርግብየ ፍጽምት።

**Song 4:18** አሐቲ ይእቲ ለእማ። ወኅሪት ይእቲ ለእንተ ወለደታ። ርእያሃ አዋልድ ወአስተብፅዓሃ። ንግሥታት ወዕቁባት ወደሳሃ።

**Song 4:19** መኑ ይእቲ ዛቲ እንተ እንተ ትሔውጽ ከመ ጎሕ። ሠናይት ከመ ወርኀ። ወብርህት ከመ ፀሓይ። ድንጋፄ ከመ ሥርዐት።

**Song 4:20** ውስተ ገነት ከርካዕ። ወረደ ወልድ እኁየ ውስተ ዘርዐ ሙሓዝ። ይርአይ ለእመ ጸገየ ወይን። ወለእመ ፈረየ ሮማን።

**Song 4:21** በህየ እውህበከ አጥባትየ ለከ። ነፍስየ ኢያእመረት። ረስየኒ ሠረገላተ ዐሚናዳብ።

**Song 4:22** ወይቤላ ተመየጢ ተመየጢ ሱላማጢስ። ተመየጢ ወንርአይ ብኪ ሰላመ።

**Song 4:23** ምንተኑ ትኔጽሩ በእንተ ሰላመ ሰጣዊት። እንተ ትሔውጽ እምርሑቅ ከመ መድበለ ማኅበር።

**Song 4:24** ጥቀ አዳም ሑረትኪ ዘበሥን ወለተ ዐሚናዳብ። ወንብረተ መናቅዕትኪ ይመስል ከመ አርማስቆስ ግብረ እደ ኬንያ።

**Song 4:25** ሕንብርትኪ ከመ ማዕከክ ፍሑቅ ዘኢየዐርቅ እምቱስሕቱ። ከርሥኪ ስዉጠ ሥርናይ ወሕጹር በጽጌ።

**Song 4:26** ክልኤ አጥባትኪ ከመ ክልኤ ዕጕለ መንታ ዘወይጠል።

**Song 4:27** ወክሣድኪ ከመ ማኅፈደ ቀርነ ነጌ። አዕይንትኪ ከመ ምሉእ ምዕቃለ ማያት። በኤሌቦን በአናቅጽ ወለተ ብዙኃን።

**Song 4:28** አንፍኪ ይመስል ከመ ማኅፈደ ሊባኖስ ዘይኔጽር መንገለ ገጸ ደማስቆ።

**Song 4:29** ሥዕርትኪ ዘዲቤኪ ከመ ቀርሜሎስ። ወፅፍሮ ሥዕርትኪ ከመ ሜላት።

**Song 4:31** አሠረ ንጉሥ ለረዊጽ። ጥቀ ሠነይኪ ወጥቀ አደምኪ።

**Song 4:32** ኣፈቅሮ ለፍግዕኪ። ዘቆምኪ ይመስል በቀልተ። ወአጥባትኪ ከመ ሄላ።

**Song 4:33** ወእቤ እዕርግ ውስተ በቀልት ወአኀዝ መልዕልቶ።

**Song 4:34** ወኮና አጥባትኪ ከመ አስካለ ወይን። ወጼና አንፍኪ ከመ ኮል። ወጕርዔኪኒ ከመ ወይን ሠናይ።

**Song 4:35** እንዘ የሐውር ወልድ እኁየ። ወእንዘ ይዴሎ ለከናፍርየ ወለልሳንየ።

**Song 4:36** አነ ለወልድ እኁየ ወኀቤየ ምግባኢሁ።

**Song 4:37** ነዐ ወልድ እኁየ ንፃእ ሐቅለ። ናዕርፍ ውስተ አድያም። ወንጊሥ ውስተ ዐጸደ ወይን። ንርአይ ለእመ ጸገየ ወይን። ወለእመ ጸገየ ቆዕ። ወለእመ ፈረየ ሮማን።

**Song 4:38** በህየ እውህበከ አጥባትየ ለከ።

**Song 4:39** ዕንጐታት ወሀቡ መዐዛ። ውስተ አዕጻዲነ ኵሉ አቅማሕ። ሐዲስ ምስለ ብሉይ። ወልድ እኁየ አነ ዐቀብኩ ለከ።

**Song 4:40** መኑ ይውህበከ ወልድ እኁየ ትጠቡ አጥባቲሃ ለእምከ። ረኪብየ በአፍኣ እስዕመከ ወኢይሜንኑኒ።

**Song 4:41** እነሥአከ ወኣበውአከ ውስተ ቤተ እምየ። ወውስተ ውሳጥያቲሃ ለእንተ ሐፀነተኒ። ኣሰትየከ እምርሔ አፈውየ ወእምስቴ ሮማንየ።

**Song 4:42** የማኑ ተሐቅፈኒ ወፀጋሙ ታሕተ ርእስየ።

**Song 4:43** አምሐልኩክን አዋልደ ኢየሩሳሌም። በኀይሉ ወበጽንዑ ለገዳም። አመ ተንሥአ ወአንሥአ ኵሎ ምዉታነ። አፈቅሮ እስከ አመ ፈቀደ።

**Song 5:1** መኑ ይእቲ ዛቲ እንተ ትሔውጽ ከመ ጎሕ። ጽዕዱት ወብርህት። እንተ ትትመረጐዝ በወልድ እኁሃ። እምኀበ ኮል አንሣእኩከ።

**Song 5:2** በህየ ሐመት ብከ እምከ። ወበህየ ሐመት ብከ እምከ ወላዲትከ።

**Song 5:3** አንብረኒ ከመ ሕልቀት ውስተ ልብከ። ወከመ ማዕተብ በመዝራዕትከ። እስመ ፍቅር ከመ ሞት ጽንዕት። ወድርክት ከመ ሲኦል።

**Song 5:4** ክነፊሃ ክንፈ እሳት ላህባ።

**Song 5:5** ማይ ብዙኅ ኢይክል አጥፍኦታ ለፍቅር። ወአፍላግኒ ኢያንቀለቅልዋ። እመ ወሀበ ብእሲ ኵሎ ንብረቶ ለፍቅር። መንኖ ኢይሜንንዎ።

**Song 5:6** እኅትነ ንስቲት ይእቲ ወአጥባት አልባ። ምንተ ንግበር ለእኅትነ በዕለት አመ ይትናገሩ ባቲ።

**Song 5:7** ለእመ አረፍት ይእቲ ንሕንጽ ዲቤሃ ተድባበ ዘብሩር። ወለእመ ኆኅት ይእቲ ንግበር ላቲ ማዕጾ ዘቄድሮስ።

**Song 5:8** አነ ቅጽር ወአጥባትየ ከመ ማኅፈድ። አነ እንተ በአዕይንቲሁ እረክብ ሰላመ።

**Song 5:9** ዐጸደ ወይን ኮነ ለሰሎሞን በብዔላሞን። ወወሀበ ዐጸደ ወይኑ ለእለ የዐቅቡ ፍሬሁ። ብእሲ ብእሲ ይውህብ ፍሬሁ በበ ጊዜሁ።

**Song 5:10** ዐሠርተ ወክልኤተ ምእተ ብሩረ። ዐሠርቱ ምእት ለሰሎሞን። ወክልኤቱ ምእት ለእለ የዐቅቡ ፍሬሁ። አእላፍ ፍሬሁ በበ ጊዜሁ።

**Song 5:11** ዐጸደ ወይን ሊተ አንጻርየ። እንዘ ይነብር ውስተ ገነት ካልኣን ርእይዎ።

**Song 5:12** ቃለከ አስምዐኒ። ጕይ አንተ ወልድ እኁየ ወተመሰላ ለወይጠል። ወከመ ወሬዛ ሀየል ውስተ አድባረ ድኁኃን።